รัฐบาลไทย-ข่าวทำเนียบรัฐบาล-คำกล่าวนายกรัฐมนตรี เป็นประธานในพิธีกล่าวเปิดการประชุมรัฐมนตรีต่างประเทศอาเซียน ครั้งที่ 52 และการประชุมระดับรัฐมนตรีที่เกี่ยวข้อง
วันพุธที่ 31 กรกฎาคม 2562
คํากล่าวนายกรัฐมนตรี เป็นประธานในพิธีกล่าวเปิดการประชุมรัฐมนตรีต่างประเทศอาเซียน ครั้งที่ 52 และการประชุมระดับรัฐมนตรีที่เกี่ยวข้อง
นายกรัฐมนตรี เป็นประธานในพิธีกล่าวเปิดการประชุมรัฐมนตรีต่างประเทศอาเซียน ครั้งที่ 52 และการประชุมระดับรัฐมนตรีที่เกี่ยวข้อง
คํากล่าว
พลเอก ประยุทธ์ จันทร์โอชา นายกรัฐมนตรี
เป็นประธานในพิธีกล่าวเปิดการประชุมรัฐมนตรีต่างประเทศอาเซียน ครั้งที่ 52
และการประชุมระดับรัฐมนตรีที่เกี่ยวข้อง
ณ ห้อง World Ballroom A-B ชั้น 23 โรงแรมเซ็นทาราแกรนด์และบางกอกคอนเวนชันเซ็นเตอร์
เซ็นทรัลเวิลด์ กรุงเทพฯ เวลา 09.15 น.
...................
ท่านรัฐมนตรีต่างประเทศ
ท่านเลขาธิการอาเซียน
และผู้มีเกียรติทุกท่าน
ผมรู้สึกยินดีและเป็นเกียรติอย่างยิ่งที่ได้ต้อนรับทุกท่านในพิธีเปิดการประชุมรัฐมนตรีต่างประเทศอาเซียน ครั้งที่ 52 และการประชุมอื่น ๆ ที่เกี่ยวข้อง ซึ่งเป็นการประชุมสําคัญอีกรายการหนึ่ง ภายใต้การเป็นประธานอาเซียนของไทย
เมื่อปี 2510 การหารือระหว่างรัฐมนตรีต่างประเทศอาเซียนจาก 5 ประเทศ ที่บ้านแหลมแท่น ด้วย “จิตวิญญาณแห่งบางแสน” และการลงนามปฏิญญากรุงเทพฯ คือจุดเริ่มต้นการเดินทางของอาเซียน ด้วยความมุ่งมั่นที่จะสร้างสันติภาพ ความมั่นคง และความมั่งคั่งให้ภูมิภาค จากวันนั้นถึงวันนี้ จากสมาคมไปสู่ประชาคมของ 10 ประเทศ เราส่งต่อความมุ่งมั่นนี้จากรุ่นสู่รุ่น
วันนี้ เรากลับมาที่สถานที่ก่อตั้งอาเซียนอีกครั้ง เพื่อต่อเติมความมุ่งมั่นที่จะสร้างประชาคมอาเซียนที่มีประชาชนเป็นศูนย์กลาง ไม่ทิ้งใครไว้ข้างหลัง และมองไปสู่อนาคต ภายใต้แนวคิดหลัก “ร่วมมือ ร่วมใจ ก้าวไกล ยั่งยืน” และเพื่อตอบคําถามสําคัญว่า เราจะสร้างประชาคมที่เติบโตอย่างมั่นคง มั่งคั่ง และยั่งยืน ท่ามกลางความท้าทายที่เผชิญอยู่ในภูมิภาคและโลกได้อย่างไร เราจะร่วมมือร่วมใจ กับหุ้นส่วนนอกภูมิภาคขับเคลื่อนความยั่งยืนในทุกมิติได้อย่างไร และที่สําคัญ ประชาชนทุกคนจะได้รับประโยชน์อะไร
ท่านรัฐมนตรีต่างประเทศ และผู้มีเกียรติทุกท่าน
ตลอด 6 เดือนที่ผ่านมา ด้วยความร่วมมือ ร่วมใจของพวกเรา อาเซียนได้สร้างสรรค์ผลลัพธ์ที่เป็นรูปธรรมหลายประการ ที่สําคัญคือ การสร้างความยั่งยืนในทุกมิติ โดยในการประชุมสุดยอดอาเซียน ครั้งที่ 34 เมื่อเดือนที่แล้ว ผู้นําอาเซียนได้ร่วมรับรองวิสัยทัศน์ผู้นําอาเซียนว่าด้วยความเป็นหุ้นส่วนเพื่อความยั่งยืน รวมทั้งได้ผลักดันความร่วมมือเพื่อเอื้อประโยชน์ให้ประชาชนโดยตรง ทั้งการเปิดตัวคลังเก็บสิ่งของเพื่อช่วยเหลือผู้ประสบภัยจากภัยพิบัติทางธรรมชาติในอาเซียนที่จังหวัดชัยนาท และการยกระดับศูนย์แพทย์ทหารอาเซียนให้เป็นองค์กรของอาเซียนในประเทศไทยอย่างเป็นทางการ อีกทั้งร่วมรับรองปฏิญญากรุงเทพฯ ว่าด้วยการต่อต้านขยะทะเลในภูมิภาคอาเซียน
แต่อาเซียนอาจไม่สามารถบรรลุเป้าหมายทุกประการได้โดยลําพัง เราจึงต้องเสริมสร้างความร่วมมือ ร่วมใจ กับประเทศคู่เจรจาอาเซียนและประเทศต่าง ๆ นอกภูมิภาค และเปิดรับความร่วมมือกับภาคีใหม่ ๆ เมื่อเดือนที่แล้ว ผมใช้โอกาสจากการเข้าร่วมประชุมผู้นําจี 20 ที่ญี่ปุ่น ในฐานะประธานอาเซียน ขยายผลลัพธ์จากการประชุมสุดยอด ครั้งที่ 34 ด้วยการหาช่องทางเสริมสร้างความร่วมมือใน 4 ประเด็นสําคัญคือ
หนึ่ง การใช้ประโยชน์จากเทคโนโลยีทางการเงิน เพื่อเปิดโอกาสการเข้าถึงเงินทุนให้กับสตรี เยาวชน ผู้ประกอบการรายใหม่และรายย่อย และชุมชนห่างไกล
สอง การลดช่องว่างการพัฒนาระหว่างเมืองและชนบท โดยนําเทคโนโลยีและนวัตกรรมมาช่วยขับเคลื่อนเครือข่ายเมืองอัจฉริยะอาเซียน
สาม การอนุรักษ์และฟื้นฟูสิ่งแวดล้อมและทรัพยากรทางธรรมชาติ โดยเฉพาะอย่างยิ่ง การแก้ไขปัญหาขยะทะเล และการปรับตัวและบรรเทาผลกระทบจากการเปลี่ยนแปลงสภาพภูมิอากาศ
สี่ การพัฒนาทุนมนุษย์ ไม่ว่าจะเป็นเรื่องการศึกษา การพัฒนาทักษะ และการพัฒนาสาธารณสุข
ดังนั้น การประชุมรัฐมนตรีต่างประเทศครั้งนี้ จึงเป็นโอกาสดีที่เราจะสร้างความต่อเนื่องจากการประชุมต่าง ๆ เพื่อสร้างผลลัพธ์ที่เป็นรูปธรรมจากประเด็นข้างต้นในสามแนวทาง ดังนี้
หนึ่ง การใช้ประโยชน์จากกลไกที่อาเซียนมีบทบาทนํา ไม่ว่าจะเป็น อาเซียนบวกสาม อีเอเอส เออาร์เอฟ และความร่วมมืออาเซียนกับประเทศคู่เจรจา เพื่อสร้างความยั่งยืนในทุกมิติ ให้อาเซียน และเพื่อประโยชน์ของประชาชนอาเซียนทุกคน ตัวอย่างสําคัญประการหนึ่งคือการที่ไทย ในฐานะประธานอาเซียนได้เชิญประเทศนอกภูมิภาคเข้าร่วมการประชุมสัมมนาและนิทรรศการนานาชาติเครือข่ายเมืองอัจฉริยะอาเซียน ประจําปี 2562 ในเดือนสิงหาคม 2562 ที่กรุงเทพฯ ทั้งนี้ เพื่อเสริมสร้างความเป็นแกนกลางของอาเซียน
สอง การส่งเสริมความเชื่อมโยงระหว่างกัน ด้วยการใช้ประโยชน์จากแผนแม่บทว่าด้วยความเชื่อมโยงระหว่างกันในอาเซียนฉบับปัจจุบัน กับยุทธศาสตร์ความเชื่อมโยงต่าง ๆ นอกภูมิภาค ในมิติต่าง ๆ ทั้งการเชื่อมโยงเส้นทางคมนาคม ความเชื่อมโยงระหว่างประชาชน ความเชื่อมโยงระหว่างกันทางการเงิน ความเชื่อมโยงระหว่างกันด้านดิจิทัล และความเชื่อมโยงระหว่างกันทางการค้า โดยเฉพาะอย่างยิ่ง การสนับสนุนการเจรจาจัดทําความตกลง RCEP ให้แล้วเสร็จในปีนี้ ซึ่งเป็นเจตนารมณ์ร่วมกันของผู้นําประเทศ RCEP
สาม การเสริมสร้างความมั่นคงในภูมิภาค ด้วยการเชิญชวนให้มิตรประเทศ ไม่ว่าจะเป็นประเทศเล็กหรือใหญ่ มาร่วมมือบนหลักการของ 3M ด้วยการสร้างบรรยากาศที่ไว้เนื้อเชื่อใจกัน เคารพและเข้าใจในความแตกต่างหลากหลายระหว่างกัน และมุ่งสู่ผลประโยชน์ร่วมกัน อีกทั้งร่วมกันแก้ไขข้อขัดแย้งโดยสันติวิธี และเพื่อสร้างและธํารงสันติภาพและความมั่นคงในภูมิภาค สมกับเจตนารมณ์ของผู้ก่อตั้งอาเซียนเมื่อ 52 ปีที่แล้ว
ท่านรัฐมนตรีต่างประเทศ และผู้มีเกียรติทุกท่าน
ผมหวังว่าการประชุมในวันนี้ จะเป็นโอกาสที่ท่านจะได้ทบทวนความมุ่งมั่นร่วมกันนี้ และเส้นทางตลอดครึ่งปีที่ผ่านมา เพื่อหาแนวทางร่วมกันในการแปรเจตนารมณ์สู่การปฏิบัติ และสร้างสรรค์ผลลัพธ์ที่เป็นรูปธรรมบนพื้นฐานของความเป็นหุ้นส่วนที่ดีกับมิตรประเทศ องค์กรระหว่างประเทศและภูมิภาค และภาคส่วนต่าง ๆ เพื่อให้เกิดขึ้นได้ในที่ประชุมสุดยอดอาเซียน ครั้งที่ 35 ในเดือนพฤศจิกายนนี้
สุดท้ายนี้ ผมขอขอบคุณทุกท่านที่ได้มาร่วมการประชุมรัฐมนตรีต่างประเทศอาเซียน ครั้งที่ 52 เพื่อเป็นกําลังสําคัญในการพัฒนาและสร้างคุณประโยชน์ในด้านต่างๆ ให้เกิดขึ้นในประชาคมอาเซียนอย่างมั่นคง มั่งคั่ง และยั่งยืน
ขอบคุณครับ